钦定古今图书集成/明伦汇编/家范典/第084卷 > 《谢妻改封陈妃表》曹植
## 钦定古今图书集成/明伦汇编/家范典/第084卷 > 《谢妻改封陈妃表》曹植

玺书，今以东阿王妃为陈王妃，并下印绶。因故上前
所假印，以其拜授。书以即日到，臣辄奉诏拜。其才质
底下，谬同受私，遇宠素餐，臣为其首。陛下体乾坤育
物之德，东海含容之大，乃复随例显封大国，光扬章
灼，非臣负薪之才所宜克当，非臣秽衅所宜蒙获。夙
夜忧叹，念报罔极，洪施遂隆，既荣枝干，猥复正臣妃
为陈妃光耀宣朗，非妾妇蠢愚所当蒙被。葵藿草物，
犹感恩养，况臣含气，御佩弘惠，殁而后已，诚非翰墨
屡辞所能报答。